1962թ. առաջացավ մի շարժում, որն իր բնույթով` հայրենասիրական, իր բողոքով` սոցիալական եւ իր պահանջներով քաղաքական էր։ Այդ շարժման ընթացքում ծավալված քննարկումների ու հանդիպումների արդյունքում էլ ձեւավորվեց մեր կազմակերպությունը՝ Հայ երիտասարդաց միությունը, որին անդամակցում էր 96 մարդ։ Կազմակերպության առաջին նիստը տեղի է ունեցել 1962թ․ ապրիլի 5-ին։ Բոլոր 96-ն էլ մշտապես մասնակցել են տեղի ունեցած հավաքներին ու քննարկումներին։ Խմբում լուրջ հիմքերի վրա էր դրված փոխօգնության սկզբունքը։ Եթե խմբի անդամներից որեւէ մեկը նեղության մեջ էր հայտնվում՝ խմբի հավաքած միջոցներից նրան անպայման օգնություն էր տրվում։ Ճիշտ է միջոցները սուղ էին, օգնության չափը կարող է եւ մեծ չլիներ, բայց օգնությունը անպայման լինում էր։ Խումբը գործեց մեկ ու կես տարի։